Eskom se hoof bedankArgieffoto Phakamani Hadebe, Eskom se uitvoerende hoof, het bedank. Hy sal sy pos aan die einde van Julie ontruim. Hadebe is net ŉ jaar gelede in die pos aangestel. Jabu Mabuza, voorsitter van Eskom se raad, het gesê Hadebe het ŉ belangrike rol gespeel om bestendigheid in ŉ onstuimige tydperk by Eskom te help bewerkstellig. “Ons het geleer om staat te maak op sy krag om die soort transformasie te bewerkstellig wat Suid-Afrika van ons instelling verwag. Ons besef watter tol dit van ŉ mens eis en daarom moet ons, met spyt, sy besluit aanvaar,” het Mabuza in ŉ verklaring gesê. Hadebe het gesê dit is geen geheim dat die posisie ongelooflike eise stel nie. “Dit het ongelukkig ŉ negatiewe uitwerking op my gesondheid gehad. In die beste belang van Eskom én my gesin het ek dus besluit om te bedank.” “Dit was ŉ voorreg om Suid-Afrikaners as die uitvoerende groephoof van Eskom te dien,” het Hadebe gesê. “Ek is geëerd en dankbaar dat ek ŉ bydrae kon lewer tot die stabiliteit van ŉ organisasie wat ŉ geweldig belangrike rol in ons ekonomie speel.” Hy het ook Eskom se raad en werkers by die kragvoorsiener bedank vir hulle steun gedurende sy termyn as hoof. Hadebe het die bestuur van Eskom oorgeneem by ŉ rits omstrede voorgangers, onder wie Brian Molefe, Matshela Koko en Sean Maritz. Sy bedanking kan volgens berigte leierskapbestendigheid by die organisasie nou wéér in die gedrang bring.